পনেরো বছর আগে যুগীনগরের পিতৃগৃহটি ছেড়ে এসেছি। বহু স্মৃতি মলিন হয়ে গেছে। ক্ষীণকায় বইটি পাঠ করার পর কত মানুষ যে মনের মণিকোঠায় ভিড় করল! সুখজাগানিয়া স্মৃতি জেগে উঠল। প্রসঙ্গত বলি, কত খ্যাতিমান ও সমাজে প্রতিষ্ঠিত মানুষ জীবন অতিবাহিত করেছেন এ-এলাকায়। দূর থেকে দেখতাম রাজনীতিবিদ ভবেশ নন্দীকে, নিরহংকার, সদাব্যস্ত, পরোপকারী। দরিদ্র মানুষকে সর্বদা সহায়তা করতেন। বোধকরি র‌্যাংকিন স্ট্রিটে তাঁর আপিস ছিল ও একটি সাপ্তাহিক পত্রিকা বেরোত। ২ হেয়ার স্ট্রিটে একদা ছিলেন শিল্পী কামরুল হাসান, শিল্পী সফিউদ্দীন আহমেদ ও ডাকসাইটে সাংবাদিক জহুর হোসেন চৌধুরী। র‌্যাংকিন স্ট্রিটে ছিলেন অ্যাডভোকেট সবিতা রঞ্জন পাল, ব্যবহারজীবী ও পরবর্তীকালে রাজনীতিবিদ সুধাংশু শেখর হালদার, বিচারপতি দেবেশ ভট্টাচার্য ও খ্যাতিমান রসুল সাহেব। রসুল সাহেবের বাড়ির বৃহৎ প্রাঙ্গণে তাঁর দুই সন্তানসহ রেঞ্জার্স ক্রিকেট ক্লাবের খেলোয়াড়রা নেট প্র্যাকটিস করত। চলিস্নশের দশকে খ্যাতিমান অর্থনীতিবিদ অমর্ত্য সেনরা ছিলেন লারমিনি স্ট্রিটে। বাবা তখন ঢাকা বিশ্ববিদ্যালয়ের অধ্যাপক। কাছেই ছিলেন তারাবাগে কবি সুফিয়া কামাল। আজকের খ্যাতনামা নৃত্যশিল্পী লায়লা হাসানরা ওয়ারীর সন্নিকটে পিতৃগৃহে বাস করতেন।